EMP Ühiskomitee otsus

nr 99/2000,

27. oktoober 2000,

millega muudetakse EMP lepingu protokolli nr 30 statistikaalase koostöö korraldamise erisätete kohta

EMP ÜHISKOMITEE,

võttes arvesse Euroopa Majanduspiirkonna lepingut, mida on kohandatud Euroopa Majanduspiirkonna lepingut kohandava protokolliga, edaspidi "leping", eelkõige selle artiklit 98

ning arvestades järgmist:

(1) Lepingu protokolli nr 30 muudeti EMP Ühiskomitee 8. veebruari 1994. aasta otsusega. [1]

(2) EMP statistikaprogramm peab põhinema ühenduse 1998.-2002. aasta statistikaprogrammil (nõukogu otsus 1999/126/EÜ) [2] ja peab hõlmama neid programmi elemente, mis on vajalikud Euroopa Majanduspiirkonna kõikide asjakohaste majanduslike, sotsiaalsete ja keskkonnaaspektide jälgimiseks.

(3) EMP statistikaprogrammis tuleb võtta arvesse nõukogu määruse (EÜ) nr 322/97 (ühenduse statistikast) sätteid. [3]

(4) Seetõttu muudetakse lepingu protokolli nr 30, võimaldamaks sellisel laiendatud koostööd leida aset alates 1. jaanuarist 1998,

ON VASTU VÕTNUD JÄRGMISE OTSUSE:

Artikkel 1

Lepingu protokolli nr 30 muudetakse vastavalt käesoleva otsuse artiklitele 2 ja 3.

Artikkel 2

Lepingu protokolli nr 30 lõiked 1-9 asendatakse järgmiselt:

"1. Lepinguosaliste riiklike statistikaorganisatsioonide, Euroopa Ühenduste Statistikaameti (Eurostat) ja EFTA riikide statistikanõuniku büroo (OSA EFTA) esindajate konverents juhendab statistikaalast koostööd, arendab koostööd statistikaprogrammide ja -menetluste vallas kooskõlastatult ühenduse vastavate ettevõtmistega ja jälgib nende rakendamist. Kõnealune konverents ja statistikaprogrammi komitee (SPK) korraldavad käesoleva protokolli kohaldamisel oma tegevust koondkohtumistel SPK/EMP konverentsina vastavalt SPK/EMP konverentsi kehtestatud konkreetsetele protseduurireeglitele.

2. Ühenduse statistikaprogramm, mis on kehtestatud lõikes 7 nimetatud nõukogu otsusega, moodustab 1. jaanuarist 1998 kuni 31. detsembrini 2002 rakendatavate EMP statistikaalaste meetmete raamistiku. Ühenduse 1998.-2002. aasta statistikaprogrammi kõiki peamisi valdkondi ja statistikaalaseid teemasid loetakse EMP statistikaalase koostöö seisukohast oluliseks ja EFTA riigid võivad nendes osaleda.

Alates 1. jaanuarist 1998 töötatakse igal aastal välja konkreetne EMP iga-aastane statistikaprogramm paralleelselt iga-aastase tööprogrammiga, mille on töötanud välja komisjon kooskõlas lõikes 7 nimetatud nõukogu otsusega. Kõik EMP iga-aastased statistikaprogrammid esitatakse kontrollimiseks ja heakskiiduks SPK/EMP konverentsile. Eelkõige tuuakse välja need programmi teemadesse kuuluvad meetmed, mis on EMP seisukohast olulised ja EMP koostöö jaoks programmi ajal esmatähtsad.

3. EFTA riigid osalevad alates lõikes 2 nimetatud programmide ja meetmetega seoses tehtava koostöö algusest täiel määral ilma hääleõiguseta EÜ komiteedes ja muudes organites, mis abistavad EÜ komisjoni kõnealuste programmide ja meetmete haldamisel või arendamisel.

4. Statistiline teave EFTA riikidelt edastatakse Eurostatile säilitamiseks, töötlemiseks ja levitamiseks. Selleks teeb OSA EFTA tihedat koostööd EFTA riikide ja Eurostatiga selle tagamiseks, et EFTA riikidelt saadud andmed edastatakse nõuetekohaselt ja neid levitatakse eri kaustajarühmadele tavapäraste levikanalite kaudu EMP statistika osana.

EFTA riikidelt saadud statistika käitlemist reguleeritakse lõikes 7 nimetatud nõukogu määrusega.

5. Alates 1. jaanuarist 1998 tasuvad EFTA riigid kooskõlas lepingu artikli 82 lõike 1 punktiga a ja finantsmäärustega summa, mis moodustab 75 protsenti summast, mis on näidatud ühenduse eelarvesse kantud eelarvereal B5-6 0 0 "Poliitika kolmandaid riike käsitleva statistilise teabe suhtes".

EFTA riigid katavad need Eurostati lisakulud, mis tekivad, kui see säilitab, töötleb ja levitab nendest riikidest pärinevaid andmeid vastavalt asjaomasele EFTA sekretariaadi ja Eurostati vahelisele vastastikuse mõistmise memorandumile, mis käsitleb käesoleva lõikega seotud tasumist.

EFTA riigid osalevad ühenduse muude üldkulude kui seoses säilitamise, töötlemise ja levitamisega tekkivate kulude tasumises kooskõlas lepingu artikli 82 lõike 1 punktiga b.

6. EMP ühiskomitee taotlusel ja igal juhul aastatel 2000 ja 2003 kontrollib lõikes 1 nimetatud SPK/EMP konverents EMP statistikaalaste meetmete raames tehtud edusamme. Eelkõige hindab konverents, kas ajavahemikuks 1. jaanuar 1998-31. detsember 2002 kavandatud eesmärgid, prioriteedid ja meetmed on saavutatud ning esitab aruande EMP ühiskomiteedele heakskiitmiseks.

7. Käesoleva protokolli reguleerimisalasse kuuluvad järgmised ühenduse aktid:

- 397 R 0322: nõukogu määrus (EÜ) nr 322/97, 17. veebruar 1997, ühenduse statistika kohta (EÜT L 52, 22.2.1997, lk 1).

- 399 D 0126: nõukogu otsus 1999/126/EÜ, 22. detsember 1998, ühenduse 1998.-2002. aasta statistikaprogrammi kohta (EÜT L 42, 16.2.1999, lk 1)."

Artikkel 3

Lepingu protokolli nr 30 liide jäetakse välja.

Artikkel 4

Lepinguosaliste riikide poolt kokkulepitud komiteede nimekiri, mis sisaldub protokolli nr 30 juurde kuuluvas kooskõlastatud protokollis läbirääkimiste kohta kokkuleppe sõlmimiseks Euroopa Majandusühenduse, Euroopa Söe- ja Teraseühenduse ja nende liikmesriikide ning EMPs olevate EFTA riikide vahel ei piira EFTA riikide osalemist EÜ komiteedes või organites vastavalt protokolli nr. 30 lõike 3 sättele, mida on muudetud käesoleva otsusega.

Artikkel 5

Käesolev otsus jõustub 28. oktoobril 2000 tingimusel, et kõik lepingu artikli 103 lõikes 1 ettenähtud teated on EMP Ühiskomiteele esitatud. [4]

Seda kohaldatakse 1. jaanuarist 1998.

Artikkel 6

Käesolev otsus avaldatakse Euroopa Ühenduste Teataja EMP osas ja EMP kaasandes.

Brüssel, 27. oktoober 2000

EMP Ühiskomitee nimel

eesistuja

G. S. Gunnarsson

[1] EÜT L 85, 30.3.1994, lk 66.

[2] EÜT L 42, 16.2.1999, lk 1.

[3] EÜT L 52, 22.2.1997, lk 1.

[4] Põhiseadusest tulenevad nõuded puuduvad.

--------------------------------------------------